b'\n_START_ARTICLE_\nArtjom Pugolovkin\n_START_SECTION_\nUra\n_START_PARAGRAPH_\nPugolovkin on Spartak Moskovan kasvatti. H\xc3\xa4n aloitti MHL-juniorisarjan MHK Spartak Moskovassa kaudella 2009\xe2\x80\x932010. Kaudella 2011\xe2\x80\x932012 Pogolovkin jakoi tehoilla 13+21=34 joukkueen sis\xc3\xa4isen pistep\xc3\xb6rssin voiton Semjon Golikovin kanssa ja sis\xc3\xa4isen maalip\xc3\xb6rssin voiton Jevgeni Krutikovin kanssa. Kaudella 2012\xe2\x80\x932013 h\xc3\xa4n voitti MHK Spartakin sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 17+43=60. Pugolovkin eteni joukkueen kanssa aina Harlamov Cup -finaaleihin saakka, mutta mestaruuden vei kuitenkin Omskije Jastreby otteluvoitoin 4-3. Pugolovkin debytoi kauden aikana my\xc3\xb6s Spartak Moskovan KHL-joukkueessa, jossa h\xc3\xa4n pelasi kolme runkosarja- ja nelj\xc3\xa4 Nade\xc5\xbeda Cupin ottelua ilman tehopisteit\xc3\xa4. Pugolovkin teki KHL-debyyttins\xc3\xa4 13. helmikuuta 2013 slovakialaista HC Slovan Bratislavaa vastaan._NEWLINE_Kauden 2013\xe2\x80\x932014 Pugolovkin pelasi kokonaan Spartak Moskovan farmijoukkueessa Sokol Krasnojarskissa, VHL:ss\xc3\xa4, jossa tulokaskausi toi 25 runkosarjaottelussa tehot 4+4=8. Kes\xc3\xa4kuussa 2014 h\xc3\xa4n teki vapaana agenttina vuoden mittaisen sopimuksen Atlantin kanssa. H\xc3\xa4n pelasi kauden 2014\xe2\x80\x932015 kuitenkin kokonaan farmijoukkue Dizel Penzassa. Kaudeksi 2015\xe2\x80\x932016 Pugolovkin siirtyi vuoden mittaisella sopimuksella KHL:n kroatialaisjoukkue Medve\xc5\xa1\xc4\x8dak Zagrebiin. H\xc3\xa4n pelasi siell\xc3\xa4 kaksi ottelua ja teki ensimm\xc3\xa4isen ja toistaiseksi ainoan KHL-maalinsa 1. syyskuuta 2015 Metallurg Novokuznetskia vastaan. Marraskuussa 2015 Pugolovkin j\xc3\xa4tti Medve\xc5\xa1\xc4\x8dakin ja siirtyi VHL-joukkue Himik Voskresenskiin. H\xc3\xa4nen pelaajaoikeutensa palasi my\xc3\xb6s takaisin Spartakille._NEWLINE_Toukokuussa 2016 Spartak Moskova kiinnitti Pugolovkinin vuoden mittaisella jatkosopimuksella. H\xc3\xa4n pelasi alkukauden 2016\xe2\x80\x932017 kuitenkin kokonaan Himik Voskresenskin vahvuudessa, kunnes Pugolovkin siirtyi helmikuussa 2017 loppukaudeksi Mestis-joukkue Rovaniemen Kiekkoon.'